Почитуван Претседателе на Републиката,

Почитувани учесници на Школата за политики,

Почитувани претставници на фондациите и на организациите, и членови на Програмскиот совет на Претседателскиот центар за политичко образование,

Почитувани гости,

Дами и господа,

Дозволете ми, од име на Програмскиот совет на Претседателскиот центар за политичко образование и од мое лично име, срдечно да ве поздравам и да ви посакам добредојде на свеченото отворање на првата Школа за политики. Школата за политики, како централна активност на Претседателскиот центар, во себе обединува учесници со различно потекло и со професионално минато, но со заедничка цел за иднината. Таа цел е желбата на младата генерација на наши граѓани да живеат во демократски уредена држава заснована врз начелата на владеењето на правото и на солидарноста и во општество во кое нашите разлики се влог во прогресот, а не основа за конфликти и за нови поделби. Во таа насока, иницијативата на претседателот Пендаровски за создавање Претседателски центар за политичко образование и Школа за политики има една клучна задача, а таа е да придонесе кон градење единство, преку учење да живееме и да дејствуваме како вистински демократи. Оваа битка ја водиме заедно со партнерските фондации, со желба да ги вклучиме сите заинтересирани поединци и организации во државата и кај нашите партнери и пријатели во странство.

Денеска е првиот ден на школата за првата генерација учесници. Во текот на следните неколку месеци заедно ќе дебатираме за клучните прашања од различни општествени сфери. Ќе ги конфронтираме нашите ставови околу функционирањето на политичкиот систем, отворено ќе дискутираме за проблемите во функционирањето на правната држава и за борбата со организираниот криминал и со високата корупција, критички ќе се осврнеме кон економските модели и политики, ќе разговараме за перспективата на нашата интеграција во Европската Унија и ќе ги анализираме придобивките од нашето членство во НАТО. Сите активности во рамките на школата се дизајнирани на начин што ќе ја поттикне конструктивната критика и конфронтацијата на ставовите, а истовремено ќе понуди платформа за градење заеднички иницијативи за јавните политики. Соочени со многу малку дијалог во ерата на дезинформациите и на лажните вести, со нарушено функционирање на животот во време на глобална пандемија која донесе колективно страдање, имаме генерациска обврска да покажеме одговорност и зрелост во соочувањето со предизвиците.

Почитувани,

Свесен сум дека Школата за политики ќе отвори повеќе прашања и ќе наметне повеќе дилеми отколку што ќе понуди готови решенија. Но, успехот на нашата школа нема да го мериме според тој критериум. За нас и најмалиот чекор кон градење платформа за дијалог на идните носители на промените во нашето општество ќе претставува огромен успех. За таа цел во школата поканивме и ќе поканиме мислечки луѓе чиишто идеи и кариери го обликувале и го обликуваат стручното и јавното мислење, и коишто имаат значајно влијание врз обликувањето на политичките одлуки. Ним срдечно им благодарам бидејќи прифатија да бидат предавачи на нашата школа.

Драги учесници, драги пријатели,

Школата за политики го започнува својот пат во екстремно тешки здравствени услови. Од наша страна ќе сториме сè што е потребно за да се реализира во целост, онака како што ја замисливме, а се разбира, внимавајќи за безбедноста на сите кои во неа се вклучени. Тешките околности се уште еден предизвик да истраеме во спроведувањето на оваа идеја, со надеж дека ќе ја исполниме својата обврска да создаваме вредности за нашата татковина. Со таа желба сакам да си посакаме убав почеток на нашата школа со многу интелектуално возбудливи предизвици.

Ви благодарам од срце!